Document ID: 32012D0783

A BIZOTTSÁG VÉGREHAJTÁSI HATÁROZATA
(2012. december 13.)
a 2008/106/EK európai parlamenti és tanácsi irányelv értelmében a Jordán Hásimita Királyságnak a tengerészek képzése és képesítése tekintetében történő elismeréséről
(az értesítés a C(2012) 9253. számú dokumentummal történt)
(EGT-vonatkozású szöveg)
(2012/783/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésének első albekezdésére,
mivel:
(1)
A 2008/106/EK irányelvvel összhangban a tagállamok dönthetnek úgy, hogy a harmadik országok által a tengerészek részére kiállított, megfelelő bizonyítványokat elfogadják, feltéve, hogy az érintett harmadik országot a Bizottság elismeri. E harmadik országoknak teljesíteniük kell a Nemzetközi Tengerészeti Szervezet (IMO) 1995-ben felülvizsgált, a tengerészek képzéséről, képesítéséről és az őrszolgálat ellátásáról szóló, 1978. évi nemzetközi egyezményében (STCW-egyezmény) foglalt valamennyi követelményt.
(2)
A Görög Köztársaság 2008. július 21-i levelében a Jordán Hásimita Királyság elismerése iránti kérelmet nyújtott be. Ennek nyomán a Bizottság értékelte a Jordán Hásimita Királyság képzési és képesítési rendszerét annak ellenőrzése céljából, hogy az ország teljesíti-e az STCW-egyezményben meghatározott követelményeket, és hozott-e megfelelő intézkedéseket a képesítési bizonyítványokkal kapcsolatos csalások megakadályozására. Ez az értékelés az Európai Tengerbiztonsági Ügynökség szakértői által 2009 novemberében elvégzett vizsgálat eredményeire támaszkodott. A vizsgálat során a képzési és képesítési rendszerben feltártak bizonyos hiányosságokat.
(3)
A Bizottság jelentésben tájékoztatta a tagállamokat az értékelés eredményéről.
(4)
A Bizottság 2010. szeptember 21-i és 2012. február 13-i levelében tájékoztatta a jordániai hatóságokat, hogy hiányosságokat tárt fel, és felkérte a Jordán Hásimita Királyságot, hogy szolgáljon bizonyítékokkal a feltárt hiányosságok kiküszöböléséről.
(5)
A legfontosabb hiányosságok a tisztviselők képesítési bizonyítványainak kiállításával kapcsolatos egyes STCW-rendelkezéseknek a jordániai jogszabályokban történő végrehajtásához kapcsolódtak, nevezetesen bizonyos esetekben hiányoztak a kompetencia értékelésére és a tengerhajózási szolgálat időtartamára vonatkozó követelmények. Ezen túlmenően megállapítást nyert, hogy a minőségbiztosítási rendszer nem terjedt ki az igazgatás valamennyi idevágó tevékenységére, és az eljárások nem biztosították minden esetben az előírt alkalmassági követelményeknek való megfelelést. Végül pedig a képzéshez szükséges egyes eszközök hiányoztak a képzési intézet kínálatából.
(6)
A Jordán Hásimita Királyság 2010. november 21-i, 2011. április 18-i és 2012. március 12-i levelében tájékoztatta a Bizottságot arról, hogy intézkedéseket hozott az említett hiányosságok kiküszöbölésére. A jordániai hatóságok elsősorban azt hangsúlyozták, hogy a képesítési bizonyítványok kiállításával kapcsolatos követelményekről szóló nemzeti rendelkezéseket összhangba hozták az STCW-egyezménnyel. Arra vonatkozóan is bizonyítékkal szolgáltak, hogy az igazgatás teljes mértékben bevezette a minőségbiztosítási rendszert és a tanfolyamok jóváhagyására vonatkozó új eljárásokat. Végezetül a jordániai hatóságok eljuttatták a Bizottsághoz a képzéshez szükséges hiányzó eszközök biztosítására vonatkozó bizonyítékokat is.
(7)
Az értékelés végeredménye azt bizonyítja, hogy a Jordán Hásimita Királyság teljesíti az STCW-egyezmény előírásait, és megtette a megfelelő intézkedéseket a képesítési bizonyítványokkal kapcsolatos csalások megakadályozására.
(8)
Az e határozatban előírt intézkedés összhangban van a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
ELFOGADTA EZT A HATÁROZATOT:
1. cikk
A 2008/106/EK irányelv 19. cikkének alkalmazásában a tengerészek képzésére és képesítésére tekintettel a Bizottság elismeri a Jordán Hásimita Királyságot.
2. cikk
Ennek a határozatnak a tagállamok a címzettjei.
Kelt Brüsszelben, 2012. december 13-án.

Labels: 12
8
18
9